De blir nektet å donere fordi de snakker på tegnspråk, ikke fordi det er noe galt med blodet deres, men fordi de snakker et annet språk! Det er personer som ønsker å være med på å redde liv som blir nektet det fordi det er et såkalt «kommunikasjonsproblem».

At det offentlige helsevesenet ikke har tilpasset seg til de som vil donere blod er diskriminerende, urettferdig og skamfullt.

Norges Døveforbund og Tolkeforbundet klaget til Diskrimineringsnemnda i juli 2018 etter gjentatte episoder hvor døve ble nektet å donere blod. For litt over en måned siden, i februar, kom svaret fra Diskrimineringsnemnda. De fastslo at det ikke er diskriminerende praksis ettersom de mener at informasjon kan bli borte i blodgiverintervjuet om det går gjennom en tolk eller en tilsynelatende «tredjeperson i dialogen».

Man kan få frem samme informasjon ved at personen svarer på de samme spørsmålene gjennom et skjema eller så finnes det andre kommunikasjonsmetoder gjennom teknologi. Jeg tenker at hvis man hadde hatt lyst til å finne en løsning, så hadde man gjort det.

En tolk er heller ikke hvem som helst som kan tegnspråk. Det er en sertifisert person med lang utdanning og opplæring i å oversette til og fra tegnspråk.

Blod er ekstremt viktig, og det kan ikke framstilles kunstig. Vi trenger blod i hver eneste operasjon som blir tatt, og vi er avhengig av at mennesker frivillig velger å gi blod for å hjelpe andre.

Når vi har et så stort behov for blod, så er det verdt å gjøre noen tilpasninger for de som vil donere. Er det ikke noe galt med blodet ditt, så burde ikke hørselsnedsettelser stå i veien for at du får redde et liv. Det er politisk vilje vi mangler. Politisk vilje til å være løsningsorienterte.

Sykehuspolitisk talsperson i Arbeiderpartiet Tuva Moflag er sjokkert over Diskrimineringsnemndas avgjørelse. Hun uttaler til NRK: «Dette er viktig av to årsaker. Det ene er at døve mennesker skal få lov til å gi blod på lik linje med alle andre. Det andre er at det er blodmangel. Derfor trenger vi alle som ønsker å gi blod». Hun etterlyser et svar fra helseministeren.

Helge Edland, nestleder i Tolkeforbundet, sa at forbundet flere ganger har gjort Helsedepartementet klar over problematikken , men uten at det har blitt gjort noe med.

I dag mangler vi 30.000 blodgivere i Norge. Likevel hindrer vi friske mennesker i å donere blod. Vi setter opp hindre der det ikke trengs, vi fokuserer bare på problemer, istedenfor å se etter løsninger. Det er dobbeltmoralsk å ønske blod, og så nekte å motta friskt. Vi er avhengige av alle som er villige til å gi blod, derfor må døve og hørselshemmede kunne få muligheten til å gi blod på lik linje med alle andre.